Råbjerg Mile er for tiden ramt af flere områder med kviksand.

For tiden er Råbjerg Mile ramt af en række områder med kviksand. Hvis ikke de besøgende passer på, så kan de synke i til op over knæene og sidde godt og grundigt fast i det våde sand. Derfor har den lokale naturvejleder sat skilte op for at advare folk, før de går ud i kviksandet. - Vi har haft folk inde på vores kontor, og de mener, det godt kan være farligt, siger Villy Hansen fra Naturstyrelsen. Han slår dog fast, at kviksandet på ingen måde er farligt. Hvis man kommer til at sidde fast, så skal man sætte sig på numsen og trække et ben op af gangen. - Fordi man nu går ud og synker fast, så drukner man altså ikke. Så skal man have hovedet ned af i hvert fald, og det får man jo ikke, siger naturvejlederen. Det er ikke første gang Råbjerg Mile har været ramt af kviksand. Det opstår, når sandet bliver meget vådt af grundvand og regnvand, og Villy Hansen forventer, at der vil være kviksand ved Råbjerg Mile i nogle måneder endnu. - Spændende er det da, og der er mange, der kommer til at opleve det her i foråret, siger Villy Hansen.